With Father Dumitru Stăniloae on Father Dumitru Stăniloae
Studiul „Cu Părintele Dumitru Stăniloae despre Părintele Dumitru Stăniloae” reprezintă o incursiune sumară în biografia şi opera celui care este considerat pe bună dreptate cel mai mare teolog al secolului al XX-lea. Titlul sus-menţionat a fost dat de consistentele mărturii pe care Părintele Stăniloae le-a lăsat cu privire la traiul său personal şi public, cu privire la spaţiul familial propriu şi cu privire la amănuntele alcătuirii operei sale – mărturii pe care le-am folosit cu predilecţie pentru a-i contura în linii succinte personalitatea.Ceea ce Părintele Stăniloae a creat şi a lăsat posterităţii deschide o poartă pentru aproape toate ramurile cercetării: teologie, istorie, filozofie, sociologie, jurnalistică, artă, literatură şi chiar economie. Istoricul ardelean Mircea Păcurariu a iniţiat conceptul de „epocă Dumitru Stăniloae în teologia românească”, mărturisind în acelaşi timp că „o evaluare a muncii acestui titan al teologiei şi gândirii româneşti contemporane e greu de făcut”, „o judecată obiectivă urmând a o face, în timp, istoria”.Legăturile cu mii de fire pe care Părintele Stăniloae le-a avut cu naţiunea română, cu dreapta credinţă a strămoşilor săi şi cu tradiţiile sfinte ale românilor sunt principalele coordonate prin care s-a dezvoltat personalitatea Părintelui Dumitru, coordonate pe baza cărora s-a mers şi în alcătuirea studiului prezent.„Epoca” Stăniloae continuă acum prin necontenita aprofundare a scrierilor şi mărturiilor Sfinţiei Sale şi înveşniceşte istoric cei peste 65 de ani strădanii cărturăreşti şi duhovniceşti şi cei 90 de ani de exponenţială mărturisire Ortodoxă la superlativ a „minunii Stăniloae”.Studiul „Cu Părintele Dumitru Stăniloae despre Părintele Dumitru Stăniloae” se constituie ca o parte a lucrării de doctorat „Personalităţi ale Bisericii Ortodoxe Române contemporane. Dumitru Stăniloae” – începută la Universitatea „Ştefan cel Mare” din Suceava, secţia Istorie, sub conducerea profesorului universitar doctor Mihai Iacobescu.